รัฐมนตรีว่าการกระทรวงวัฒนธรรมหารือเกี่ยวกับการพัฒนาเมืองท่องเที่ยวทางประวัติศาสตร์ สุโขทัย
รัฐมนตรีว่าการกระทรวงวัฒนธรรมเดินทางประชุมหารือเกี่ยวกับการพัฒนาเมืองท่องเที่ยวทางประวัติศาสตร์ สุโขทัย ศรีสัชนาลัย กำแพงเพชร เตรียมเสนอของบประมาณดำเนินการให้สามารถท่องเที่ยวได้อย่างเชื่อมโยงกัน ในช่วงการประชุม ครม.สัญจรที่จะลงพื้นที่จังหวัดพิษณุโลกและสุโขทัย
  ที่ห้องประชุมลายสือไทย พิพิธภัณฑสถานแห่งชาติรามคำแหง อำเภอเมือง จังหวัดสุโขทัย นายวีระ  โรจน์พจนรัตน์  รัฐมนตรีว่าการกระทรวงวัฒนธรรม เป็นประธานการประชุมระดมความคิดเห็นเกี่ยวกับการพัฒนาแหล่งท่องเที่ยวเชิงประวัติศาสตร์และวัฒนธรรมในพื้นที่มรดกโลกสุโขทัย ศรีสัชนาลัย และกำแพงเพชร โดยมีนายพิพัฒน์  เอกภาพันธ์  ผู้ว่าราชการจังหวัดสุโขทัย และส่วนราชการต่างๆ ที่เกี่ยวข้องร่วมประชุมเพื่อหารือระดมความคิดเห็นตามแนวทางและกรอบนโยบายของนายกรัฐมนตรี ที่ต้องการให้แหล่งท่องเที่ยวที่อยู่ในพื้นที่มรดกโลก สามารถบริหารจัดการด้านการท่องเที่ยวได้อย่างเชื่อมโยงซึ่งกันและกันอย่างครบวงจร ซึ่งต้องอาศัยทั้งภาครัฐ ภาคเอกชน ผู้ประกอบการด้านการท่องเที่ยวทุกภาคส่วนเข้ามามีส่วนร่วม และในที่ประชุมมีมติให้หน่วยงานต่างๆ ในพื้นที่ได้มีการเตรียมแผนงาน งบประมาณ โครงการในการพัฒนาดังกล่าวเพื่อเสนอขออนุมัติงบประมาณสนับสนุนต่อนายกรัฐมนตรีและคณะรัฐมนตรี ที่จะเดินทางไปประชุมคณะรัฐมนตรีอย่างเป็นทางการนอกสถานที่ หรือ ครม.สัญจร ในพื้นที่จังหวัดพิษณุโลกและจังหวัดสุโขทัย ระหว่างวันที่ 25-26 ธันวาคม 2560  นี้
 อย่างไรก็ตาม ในที่ประชุม รัฐมนตรีว่าการกระทรวงวัฒนธรรมได้ย้ำและให้ความสำคัญเรื่องการวางแผนการเตรียมรับนายกรัฐมนตรีและคณะรัฐมนตรี ให้เป็นไปด้วยความเรียบร้อย จัดเตรียมข้อมูลให้ครบถ้วนรอบด้าน และข้อมูลที่จะเป็นประโยชน์ต่อแผนงานที่จะนำเสนอต่อนายกรัฐมนตรี พร้อมได้เตรียมการณ์นำนายกรัฐมนตรี พร้อมคณะเยี่ยมชมในพื้นที่จริง เช่น อุทยานประวัติศาสตร์สุโขทัย พิพิธภัณฑสถานแห่งชาติรามคำแหง ตลอดจนแหล่งส่งเสริมท่องเที่ยวเชิงวัฒนธรรมในพื้นที่ต่างๆ ในโอกาสการประชุมคณะรัฐมนตรีอย่างเป็นทางการนอกสถานที่ หรือ ครม.สัญจร ในพื้นที่ดังกล่าว